Gedagte vir die dag: Lydsame geloofFoto: pixabay.com … sodat julle waardiglik voor die Here mag wandel om Hom in alles te behaag en julle in elke goeie werk vrug mag dra en in die kennis van God mag groei, en met alle krag bekragtig word volgens die mag van sy heerlikheid tot alle lydsaamheid en lankmoedigheid met blydskap. (Kolossense 1:10-11) Ons gaan die lydsaamheid van geloof saam ondersoek. Jy sien, geloof is nie iets wat oombliklik plaasvind nie. Geloof neem tyd. Ek moet nog die gelowige ontmoet wat nie lydsaam is nie. Is jy een van die mense wat die wêreldse tendens dat alles “nou” moet gebeur, aanhang? Jy ken die storie: “As jy vandag die kar koop, sal ons jou 25% afslag gee.” “Kan ek eers hieroor nadink?” “Nee, daar is niks om oor te dink nie, want môre gaan die pryse weer op.” Volgende keer as ’n verkoopsman dit vir jou sê, antwoord hom: “Moenie bekommerd wees nie, ek sal môre terugkom.” Ek kan jou verseker dat daar môre steeds ’n afslag van 25% sal wees. Die duiwel wil nie hê jy moet tyd maak om te bid en op die Here te wag vir wysheid nie. As ek groot besluite moet neem, laat ek nie toe dat ek aangejaag word nie. Dit maak nie saak hoeveel druk mense op my plaas nie; ek wag op die Here. Dít is die lydsaamheid van geloof. Dit is die Here se tyd – nie my tyd of die tyd volgens enigiemand anders se agenda nie. Oswald Chambers sê ek en jy is soos ’n pyl en boog. Die boog moet ten volle gestrek word voordat die pyl vrygestel kan word. Dalk is jy nou op ’n punt waar jy voel dat jy nie veel meer kan verduur nie. Jy voel of jy gaan breek. Nee, jy gaan nie breek nie, want God gaan dit nie toelaat nie. Hy span jou so styf omdat Hy wil hê die pyl moet die teiken tref. Dalk is jy nie seker waarheen jy op pad is of wat jy moet doen nie, maar Hy is. Hy het die boog en die pyl in sy hande en Hy rig dit op die teiken. Hy sê vir jou om geduldig te wees en vas te byt. As die Here die pyl laat gaan, dan tref dit die teiken sekuur, en die lydsaamheid van geloof word beloon. My Vader, ek besef dat lydsaamheid een van die moeilikste deugde is om te ontwikkel en te beoefen. Dit strook nie met my natuurlike geneigdheid nie. Tog besef ek weereens dat dit oor kennis van U gaan, want as ek U ken, sal ek U vertrou; en as ek U vertrou, sal ek lydsaam wees. Amen. Bron: In stilwees en vertroue deur Angus Buchan Uitgewer: Christelike Uitgewersmaatskappy/CUM